### NN 135/2025 (31.10.2025.), Statut Središnjeg registra osiguranika

Središnji registar osiguranika

2008

Na temelju članka 4. stavka 3. Zakona o Središnjem registru osiguranika (»Narodne novine«, broj 159/2013, 39/2018 i 21/2022) Upravno vijeće Središnjeg registra osiguranika, na 234. sjednici održanoj 16. rujna 2025. godine donijelo je

STATUT

SREDIŠNJEG REGISTRA OSIGURANIKA

I. OPĆE ODREDBE

Članak 1.

Ovim Statutom se uređuju: poslovi, unutarnje ustrojstvo, predstavljanje i zastupanje, financiranje, poslovno planiranje i izvješćivanje, ovlasti i način odlučivanja tijela Središnjeg registra osiguranika, opći akti, tajnost i povjerljivost podataka, zaštita osobnih podataka, sigurnost informacijskog sustava, javnost rada te druga pitanja od značenja za obavljanje djelatnosti i poslovanje Središnjeg registra osiguranika (u daljnjem tekstu: REGOS).

Riječi i pojmovi korišteni u ovom Statutu koji imaju rodno značenje odnose se jednako na muški i ženski rod bez obzira u kojem su rodu navedeni.

Članak 2.

Osnivač REGOS-a je Republika Hrvatska, a osnivačka prava u skladu s odredbama Zakona o Središnjem registru osiguranika (u daljnjem tekstu: Zakon) ostvaruje Vlada Republike Hrvatske.

REGOS je ustanova koja se upisuje u sudski registar.

Članak 3.

REGOS posluje samostalno i obavlja poslove iz svoje djelatnosti pod uvjetima i na način određen Zakonom, Zakonom o ustanovama, drugim propisima, ovim Statutom i drugim općim aktima REGOS-a.

REGOS za svoj rad odgovara Vladi Republike Hrvatske.

II. NAZIV, SJEDIŠTE I PEČAT

Članak 4.

REGOS obavlja svoju djelatnost, posluje i sudjeluje u pravnom prometu pod nazivom: Središnji registar osiguranika.

Skraćeni naziv glasi: REGOS.

Naziv se mora istaknuti na zgradi u kojoj se nalazi poslovni prostor koji koristi REGOS.

Članak 5.

Sjedište REGOS-a je u Zagrebu.

Promjena naziva, skraćenog naziva i sjedišta upisuje se u sudski registar.

Članak 6.

U pravnom prometu REGOS koristi pečat.

Za ovjeru dokumenata nastalih u obavljanju javnih ovlasti REGOS-a koristi se pečat okruglog oblika s grbom Republike Hrvatske i sa sadržajem koji glasi: REPUBLIKA HRVATSKA, SREDIŠNJI REGISTAR OSIGURANIKA, ZAGREB.

U središtu pečata urezan je grb Republike Hrvatske.

Pečat s grbom Republike Hrvatske promjera je 38 mm.

Redni broj stavlja se u pečat iznad grba Republike Hrvatske.

Naručivanje, upotreba i zamjena pečata s grbom Republike Hrvatske obavlja se na način propisan zakonom.

Za svakodnevno administrativno i financijsko poslovanje REGOS koristi pečat bez grba Republike Hrvatske.

Pečat je okruglog oblika promjera 35 mm i sadrži puni naziv i sjedište REGOS-a.

REGOS u pravnom prometu može koristiti za posebne namjene i druge pečate.

Odlukom ravnatelja utvrđuje se način upotrebe, broj pečata te osobe odgovorne za njihovo čuvanje.

III. POSLOVI

Članak 7.

U okviru svoje djelatnosti REGOS obavlja sljedeće poslove:

1. prikupljanje podataka po osiguranicima i drugim osobama, sukladno posebnom propisu te obrada podataka,

2. formiranje podataka o osnovicama i obračunanim doprinosima za mirovinska osiguranja radnika za koje poslodavac plaćanje doprinosa za financiranje obveznih osiguranja obavlja prema dnevnoj osnovici putem vrijednosnih kupona, sukladno posebnom propisu,

3. vođenje jedinstvenog računovodstva osobnih računa članova obveznih mirovinskih fondova, sukladno posebnom propisu,

4. provođenje postupaka vezanih uz ostvarivanje prava na mirovinu temeljem individualne kapitalizirane štednje, sukladno posebnom propisu,

5. prijenos ukupne imovine člana obveznog mirovinskog fonda sa zatvorenih osobnih računa zakonskim primateljima, sukladno posebnom propisu,

6. kontrola uplate doprinosa za mirovinska osiguranja,

7. povezivanje podatka o obračunanim doprinosima za mirovinsko osiguranje na temelju individualne kapitalizirane štednje te doprinosu za mirovinsko osiguranje na temelju generacijske solidarnosti s podacima o pripadajućim uplatama,

8. obračunavanje naknada i njihovo prosljeđivanje u mirovinsko društvo,

9. preračunavanje uplaćenih doprinosa temeljem individualne kapitalizirane štednje u obračunske jedinice,

10. prijenos osobnog računa člana obveznog mirovinskog fonda,

11. vođenje privremenog računa,

12. raspoređivanje članova mirovinskih fondova, odnosno osiguranika u jedan od obveznih mirovinskih fondova i kategorija obveznog mirovinskog fonda,

13. kontrola i povezivanje podataka temeljem zahtjeva za povezivanjem podatka, odnosno povratom više uplaćenog doprinosa za mirovinska osiguranja,

14. izvješćivanje mirovinskih društava i članova mirovinskih fondova,

15. vođenje registra i evidencija,

16. izvješćivanje o podacima iz registra,

17. izdavanje isprava o podacima koji se vode u registru,

18. elektronička razmjena i dostava podataka iz registra institucijama u području socijalne sigurnosti na razini Republike Hrvatske,

19. elektronička razmjena i dostava podataka prikupljenih od institucija Republike Hrvatske u sustavu socijalne sigurnosti na razini Europske unije, odnosno obavljanje poslova pristupne točke za EESSI (elektroničku razmjenu podataka s institucijama u sustavu socijalne sigurnosti) temeljem uredbi Europske unije o koordinaciji sustava socijalne sigurnosti,

20. obavljanje poslova nadležne ustanove i tijela za vezu prema uredbama Europske unije o koordinaciji sustava socijalne sigurnosti i odluka donesenih temeljem tih uredbi,

21. raspored nepovezanih uplata doprinosa za mirovinsko osiguranje temeljem individualne kapitalizirane štednje po osiguranicima sukladno posebnom propisu,

22. međuinstitucionalna suradnja razmjenom i dostavom podataka s javnopravnim tijelima, tijelima sudbene vlasti i drugim korisnicima kada su isti za to ovlašteni propisom ili imaju suglasnost osobe na koju se ti podaci odnose,

23. propisivanje obrasca i sloga za podnošenje dokumentacije sukladno posebnom propisu

24. donošenje provedbenih propisa kada je za isto ovlašten zakonom

25. drugi poslovi utvrđeni posebnim propisom.

Poslove iz stavka 1. točke 3. ovoga članka REGOS može obavljati za članove dobrovoljnih mirovinskih fondova temeljem ugovora s mirovinskim društvom, odnosno mirovinskim osiguravajućim društvom te temeljem ugovora s društvima za upravljanje i za članove drugih fondova prema posebnim propisima.

U obavljanju poslova iz stavka 1. točaka 1., 4., 15., 23. i 24. ovoga članka REGOS ima javne ovlasti.

REGOS je ovlašten uspostaviti i održavati informacijski sustav za podršku obavljanju poslova iz stavka 1. ovoga članka.

IV. USTROJSTVO REGOS-a

Članak 8.

REGOS organizira obavljanje poslova iz svoje djelatnosti u sljedećim ustrojstvenim jedinicama:

1. Ured ravnatelja,

2. Samostalna služba za razvoj i strategiju,

3. Sektor informatike i kibernetičke sigurnosti,

4. Sektor obveznika,

5. Sektor osiguranika i registra te

6. Sektor administrativne podrške.

Pravilnikom o unutarnjem ustrojstvu i sistematizaciji radnih mjesta uređuje se unutarnje ustrojstvo REGOS-a, odnosno broj i naziv unutarnjih ustrojstvenih jedinica, poslovi koji se u njima obavljaju, potrebna radna mjesta i broj radnika za obavljanje poslova, opis poslova radnih mjesta i uvjeti za njihovo obavljanje, ovlasti, organizacija rada i način rukovođenja te druga pitanja od značaja za rad REGOS-a.

V. TIJELA REGOS-a

Članak 9.

Tijela REGOS-a su Upravno vijeće i ravnatelj, koji za svoj rad odgovaraju Vladi Republike Hrvatske.

Upravno vijeće REGOS-a

Članak 10.

REGOS-om upravlja Upravno vijeće.

Sastav i mandat Upravnog vijeća REGOS-a utvrđen je Zakonom.

Članak 11.

Upravno vijeće REGOS-a obavlja sljedeće poslove:

– donosi Statut

– donosi Poslovnik o radu Upravnog vijeća,

– donosi i druge opće akte, sukladno članku 31. ovog Statuta

– donosi godišnji plan rada te nadzire njegovo izvršavanje,

– usvaja prijedlog financijskog plana i godišnje financijske izvještaje,

– usvaja prijedlog polugodišnjeg i godišnjeg izvještaja o izvršenju financijskog plana,

– donosi polugodišnji izvještaj o radu,

– donosi godišnji izvještaj o radu te ga podnosi Vladi Republike Hrvatske i Hrvatskoj agenciji za nadzor financijskih usluga,

– odlučuje o davanju prethodne suglasnosti ravnatelju o stjecanju, opterećenju ili otuđenju nekretnina ili druge imovine, odnosno sklapanju drugog pravnog posla čija je vrijednost jednaka ili veća od 66.000,00 eura,

– predlaže Vladi Republike Hrvatske promjenu ili proširenje djelatnosti,

– predlaže rješenja i daje mišljenja o pojedinim pitanjima značajnim za organizaciju i poslovanje REGOS-a,

– imenuje i razrješava pomoćnika ravnatelja REGOS-a na prijedlog ravnatelja, uz prethodnu suglasnost ministra nadležnog za mirovinski sustav te

– odlučuje o drugim pitanjima utvrđenim posebnim propisom.

Članak 12.

Članovi Upravnog vijeća imaju pravo na mjesečnu naknadu za rad.

Visinu naknade članova Upravnog vijeća utvrđuje Vlada Republike Hrvatske.

Članak 13.

Upravno vijeće obavlja poslove iz svoga djelokruga na sjednicama.

Sjednice Upravnog vijeća saziva i njima predsjedava predsjednik Upravnog vijeća.

Sazivanje, način rada i odlučivanje Upravnog vijeća pobliže se uređuje odredbama ovoga Statuta i Poslovnika o radu Upravnog vijeća REGOS-a.

Članak 14.

Upravno vijeće pravovaljano donosi odluke ako je na sjednici nazočna natpolovična većina od ukupnog broja članova, odnosno ako je zaprimljeno očitovanje o potvrdi sudjelovanja u radu dopisne sjednice, putem elektroničke pošte, natpolovične većine od ukupnog broja članova.

Upravno vijeće donosi odluke natpolovičnom većinom od ukupnog broja članova.

U radu Upravnog vijeća sudjeluje, bez prava odlučivanja, ravnatelj REGOS-a.

Članak 15.

Predsjednik Upravnog vijeća dužan je sazvati sjednicu Upravnog vijeća ako to zatraže:

– Vlada Republike Hrvatske,

– ministar nadležan za mirovinski sustav,

– najmanje četiri člana Upravnog vijeća,

– ravnatelj REGOS-a.

Na sjednici Upravnog vijeća sazvanoj sukladno prethodnom stavku ovoga članka raspravlja se i odlučuje o pitanjima radi kojih je sjednica sazvana.

Ravnatelj

Članak 16.

REGOS predstavlja i zastupa ravnatelj u okviru djelatnosti upisane u sudski registar.

Ravnatelja imenuje i razrješuje Vlada Republike Hrvatske, na prijedlog ministra nadležnog za mirovinski sustav, na vrijeme od četiri godine, na temelju javnog natječaja.

Za ravnatelja može biti imenovana osoba koja ispunjava sljedeće uvjete:

– završen diplomski sveučilišni studij ekonomske ili pravne struke te

– najmanje pet godina radnog iskustva na rukovodećim poslovima.

Ravnatelj je u radnom odnosu u REGOS-u, u kojem ostvaruje sva prava i obveze iz radnog odnosa, ako zakonom nije drukčije propisano.

Međusobna prava i obveze ravnatelja i REGOS-a uređuju se ugovorom o radu, koji u ime REGOS-a potpisuje predsjednik Upravnog vijeća.

Članak 17.

Ravnatelj REGOS-a obavlja sljedeće poslove:

– predstavlja i zastupa REGOS,

– organizira i vodi poslovanje REGOS-a,

– poduzima i vodi sve pravne radnje u ime i za račun REGOS-a,

– predlaže donošenje akata iz nadležnosti Upravnog vijeća,

– izvršava odluke Upravnog vijeća i donosi upute za njihovu provedbu,

– predlaže prijedlog financijskog plana i godišnje financijske izvještaje ,

– predlaže prijedlog polugodišnjeg i godišnjeg izvještaja o izvršenju financijskog plana,

– predlaže polugodišnji izvještaj o radu,

– predlaže godišnji izvještaj o radu,

– predlaže godišnji plan rada,

– predlaže rješenja i daje mišljenja Upravnom vijeću o pojedinim pitanjima značajnim za organizaciju i poslovanje REGOS-a,

– predlaže Upravnom vijeću, uz prethodnu suglasnost ministra nadležnog za mirovinski sustav, imenovanje i razrješenje pomoćnika ravnatelja,

– odlučuje o zasnivanju i prestanku radnog odnosa zaposlenika u skladu sa zakonom,

– odlučuje o pravima iz radnog odnosa,

– odlučuje o svim drugim pitanjima koja nisu u nadležnosti Upravnog vijeća

– obavlja i druge poslove sukladno posebnom propisu i općim aktima REGOS-a.

Članak 18.

Ravnatelj može dati, u granicama svojih ovlasti, punomoć drugoj osobi za zastupanje REGOS-a u postupcima pred sudovima, upravnim i drugim državnim tijelima i pravnim osobama s javnim ovlastima te u pravnom prometu, kao i za obavljanje pojedinih poslova iz svog djelokruga.

Članak 19.

Ravnatelj samostalno odlučuje u pravnim poslovima o stjecanju, opterećenju ili otuđenju nekretnine i druge imovine, odnosno o sklapanju drugog pravnog posla u vrijednosti do 66.000,00 eura.

Za pravne poslove o stjecanju, opterećenju ili otuđenju nekretnine i druge imovine, odnosno o sklapanju drugog pravnog posla u vrijednosti jednakoj ili većoj od 66.000,00 eura do 398.000,00 eura, ravnatelju REGOS-a potrebna je prethodna suglasnost Upravnog vijeća REGOS-a.

Za pravne poslove o stjecanju, opterećenju ili otuđenju nekretnine i druge imovine odnosno o sklapanju drugog pravnog posla čija je vrijednost jednaka ili veća od 398.000,00 eura, ravnatelju REGOS-a potrebna je prethodna suglasnost Upravnog vijeća i Vlade Republike Hrvatske.

Članak 20.

U organiziranju i vođenju rada REGOS-a ravnatelj je ovlašten davati naloge, upute i smjernice za rad pomoćnicima ravnatelja.

Pomoćnik ravnatelja ustanove

Članak 21.

U obavljanju poslova iz svojeg djelokruga, ravnatelju REGOS-a stručnu pomoć pružaju pomoćnici ravnatelja ustanove.

Ravnatelj REGOS-a ima četiri pomoćnika:

– za informatiku i kibernetičku sigurnost,

– za obveznike,

– za osiguranike i registar te

– za administrativnu podršku.

Pomoćnik ravnatelja ustanove organizira, kontrolira i rukovodi ustrojstvenim jedinicama za koje je zadužen.

U rukovođenju poslova pomoćnik ravnatelja ustanove je ovlašten davati naloge i upute za rad te predlagati organizaciju rada iz svog djelokruga, a po prethodnom dogovoru s ravnateljem REGOS-a.

Pomoćnik ravnatelja ustanove odgovara za pravilnost i zakonitost rada u obavljanju poslova iz njegovog djelokruga.

Članak 22.

Pomoćnika ravnatelja ustanove imenuje i razrješuje Upravno vijeće REGOS-a, na prijedlog ravnatelja, uz prethodnu suglasnost ministra nadležnog za mirovinski sustav na vrijeme od četiri godine.

Uvjeti za imenovanje pomoćnika ravnatelja ustanove su:

– završen diplomski sveučilišni studij ekonomske, pravne, elektrotehničke, matematičke ili informatičke struke te

– najmanje pet godina radnog iskustva u struci.

Članak 23.

Pomoćnik ravnatelja ustanove je u radnom odnosu u REGOS-u, u kojem ostvaruje sva prava i obveze iz radnog odnosa.

Međusobna prava i obveze pomoćnika ravnatelja ustanove i REGOS-a uređuju se ugovorom o radu, kojeg u ime REGOS-a potpisuje ravnatelj REGOS-a.

Članak 24.

Upravno vijeće razriješit će pomoćnika ravnatelja ustanove prije isteka mandata, na prijedlog ravnatelja, uz prethodnu suglasnost ministra nadležnog za mirovinski sustav u sljedećim slučajevima:

– ako sam zatraži razrješenje,

– ako nastanu takvi razlozi koji prema posebnim propisima ili propisima kojima se uređuju radni odnosi dovode do prestanka ugovora o radu,

– ako ne postupa po propisima ili općim aktima ili bez valjanog razloga ne provodi odluke Upravnog vijeća ili ravnatelja REGOS-a ili postupa u suprotnosti s njima,

– ako svojim nesavjesnim ili nepravilnim radom prouzroči REGOS-u štetu ili ako zanemaruje ili nesavjesno obavlja svoje dužnosti te su time nastale ili mogu nastati veće smetnje u obavljanju poslova REGOS-a te

– ako postoji drugi važan razlog za razrješenje.

Razriješeni pomoćnik ravnatelja ustanove, koji nije ponovno imenovan nakon isteka mandata, a koji je prije imenovanja bio zaposlen u REGOS-u na neodređeno vrijeme, ima pravo povratka na poslove koje je obavljao prije imenovanja ili na radno mjesto koje zahtijeva sličnu složenost poslova, bez provedbe javnog natječaja.

VI. IMOVINA I FINANCIRANJE

Članak 25.

Imovinu REGOS-a čine stvari, prava i novčana sredstva. Imovinom REGOS-a upravlja Upravno vijeće i ravnatelj u skladu s propisima i ovim Statutom.

Za obavljanje poslova u okviru svoje djelatnosti REGOS-u su osigurana sredstva:

– iz državnog proračuna,

– od naknada od obveznih i dobrovoljnih mirovinskih društava i mirovinskih osiguravajućih društava,

– od prihoda koje ostvari na temelju zakona i drugih propisa te

– iz drugih izvora.

Sredstva potrebna za pojedinu godinu i njihov raspored utvrđuju se financijskim planom REGOS-a koji je sastavni dio državnog proračuna Republike Hrvatske.

Prijedlog financijskog plana za iduću godinu donosi Upravno vijeće REGOS-a u propisanim rokovima, a može se tijekom godine mijenjati uz uvjete i na način koji je određen posebnim propisom.

VII. JAVNOST RADA

Članak 26.

Rad REGOS-a je javan.

Javnost rada REGOS-a osigurava se dostupnošću informacija o radu REGOS-a te objavljivanjem Statuta i drugih općih akata i informacija koje je REGOS dužan objaviti u skladu sa Zakonom i posebnim propisima, putem službene mrežne stranice REGOS-a i sredstava javnog priopćavanja.

REGOS obavještava javnost putem sredstava javnog priopćavanja, davanjem pojedinačnih obavijesti, izdavanjem publikacija i priopćenja te oglašavanjem na svojim oglasnim pločama i mrežnoj stranici.

Obavijest o radu i poslovanju REGOS-a sredstvima javnog priopćavanja može dati samo ravnatelj REGOS-a te osoba koju ravnatelj za to ovlasti.

VIII. TAJNOST I ZAŠTITA PODATAKA

Članak 27.

Načelo čuvanja povjerljivosti podataka jedno je od temeljnih načela poslovanja REGOS-a.

Svi podaci koje radnici i tijela REGOS-a saznaju u obavljanju poslova smiju se koristiti isključivo sukladno odredbama posebnog propisa, ovog Statuta i akata REGOS-a kojim se uređuje tajnost i povjerljivost podataka, zaštita osobnih podataka te sigurnost informacijskog sustava REGOS-a.

Članak 28.

Tajnost podataka uredit će se općim aktima kojima se uređuje tajnost i povjerljivost podataka te sigurnost informacijskog sustava.

Mjere zaštite podataka provode se sukladno posebnom propisu i općim aktima.

Članak 29.

REGOS je obvezan osigurati odgovarajuće tehničke, kadrovske i organizacijske mjere za zaštitu osobnih podataka od gubitka, uništenja, nedopuštenog pristupa, nedopuštene promjene, nedopuštenog objavljivanja i svake druge zlouporabe.

Obveza iz prethodnog stavka ovoga članka na odgovarajući način provodit će se i na zaštitu drugih podataka utvrđenih drugim općim aktima REGOS-a.

Obveza čuvanja tajnosti podataka odnosi se na sve radnike REGOS-a, predsjednika i članove Upravnog vijeća, ravnatelja te vanjske suradnike i partnere REGOS-a, a dužnost čuvanja tajne traje i nakon prestanka radnog odnosa, odnosno članstva u Upravnom vijeću, odnosno prestanka poslovnog odnosa, sukladno posebnom propisu te općim aktima REGOS-a.

Povreda dužnosti čuvanja tajnosti podataka je teška povreda radne obveze i osnova za nadoknadu eventualne štete.

Članak 30.

REGOS će uspostaviti, provoditi te redovito ažurirati, procjenjivati i nadzirati, uzimajući u obzir opseg i složenost poslovanja, učinkovite i primjerene mjere i postupke za:

– nadzor i zaštitu informacijskog sustava i sustava za elektroničku obradu podataka,

– neprekidno očuvanje, povjerljivosti, integriteta i raspoloživosti podataka.

– upravljanje kibernetičkim sigurnosnim rizicima kojima su izloženi mrežni i informacijski sustavi i fizičkog okruženja tih sustava

– sprečavanje ili smanjivanje na najmanju moguću mjeru učinka incidenata na mrežne i informacijske sustave REGOS-a, primatelje njegovih usluga ili na druge sektore, subjekte i usluge

– provedbu mjera kibernetičke sigurnosti, štiteći imovinu od gubitka, zlouporabe i štete.

IX. OPĆI AKTI REGOS-a

Članak 31.

Osnovni opći akt je Statut koji donosi Upravno vijeće, potvrđuje ga Vlada Republike Hrvatske i objavljuje se u Narodnim novinama.

Upravno vijeće donosi slijedeće opće akte:

– Pravilnik o radu,

– Pravilnik o unutarnjem ustrojstvu i sistematizaciji radnih mjesta,

– Pravilnik o zaštiti na radu,

– Pravilnik o zaštiti od požara,

– Pravilnik o tajnosti podataka,

– Politika o upravljanju informacijskom sigurnošću,

– Politika kibernetičke sigurnosti

– i druge opće akte u skladu s posebnim propisima.

Opći akti iz stavka 2. ovog članka objavljuju se na e-oglasnoj ploči REGOS-a, a mogu stupiti na snagu sljedećeg dana od dana objave.

Članak 32.

Službene intranetske stranice REGOS-a smatraju se e-oglasnom pločom REGOS-a.

Ravnatelj REGOS-a zadužen je da se svim zaposlenicima REGOS-a omogući nesmetani pristup službenim intranetskim stranicama REGOS-a, vodeći pri tome računa o poduzimanju svih sigurnosnih mjera pristupa službenim intranetskim stranicama.

Članak 33.

Tumačenje odredbi Statuta i drugih općih akata po potrebi daje Upravno vijeće REGOS-a.

X. PRIJELAZNE I ZAVRŠNE ODREDBE

Članak 34.

REGOS je dužan uskladiti svoje opće akte s ovim Statutom u roku od 60 (šezdeset) dana od dana njegovog stupanja na snagu. Opći akti REGOS-a doneseni temeljem Statuta Središnjeg registra (»Narodne novine«, broj 83/2014, 60/2015, 62/2017 i 91/2018), ostaju na snazi i na odgovarajući se način primjenjuju do stupanja na snagu novih općih akata ako nisu u suprotnosti s ovim Statutom.

Do stupanja na snagu akata iz stavka 1. ovog članka, pitanja koja se uređuju tim aktima može privremeno urediti ravnatelj REGOS-a svojim odlukama.

Članak 35.

Do stupanja na snagu Pravilnika o unutarnjem ustrojstvu i sistematizaciji radnih mjesta kojim se uređuje unutarnje ustrojstvo i sistematizacija radnih mjesta, radnici REGOS-a nastavljaju raditi sukladno postojećim ugovorima o radu.

Članak 36.

Danom stupanja na snagu ovog Statuta prestaje važiti Statut Središnjeg registra osiguranika (»Narodne novine«, broj 83/2014, 60/2015, 62/2017 i 91/2018).

Članak 37.

Ovaj Statut stupa na snagu prvoga dana od dana objave u »Narodnim novinama«.

Klasa: 025-11/25-01/01

Urbroj: 353-06-02/2-25-1

Zagreb, 8. srpnja 2025.

Predsjednik
 Upravnog vijeća
 Dražen Opalić, v. r.